賦陳新伯秋潭
作者：蕭立之
朝代：宋

paragraphs: 人間四時秋最清，九秋之水寒潭明。
先生奇骨二難并，十指忽忽風濤生。
麻姑山前書滿屋，讀書夜長跋見燭。
汪汪陂度牛醫兒，未抵寒潭一泓玉。
我家崖前十丈冰，敲冰夜作玻瓈聲。
愛君有此秋一潭，璧月下照琉璃城。
從來負舟須積水，置杯坳堂安足擬。
期君渺渺泛天津，萬斛龍驤纔一葦。